Skote klap buite bekende prokureur se huisWilliam Booth. (Foto: attorneys.co.za) Verskeie skote het Donderdagoggend buite huis van ŉ vooraanstaande Kaapstadse strafregprokureur geklap. Maroela Media verneem minstens vier skote het William Booth se voertuig getref toe daar omstreeks 07:30 buite sy huis in Higgovale, Kaapstad, op hom losgebrand is. Kol. Andrè Traut, Wes-Kaapse polisiewoordvoerder, het gesê ŉ saak van poging tot moord word ondersoek. “Twee gewapende verdagtes met chirurgiese maskers op het skote op die slagoffer geskiet, maar dit het hom gelukkig nie getref nie. “Hulle het van die toneel gevlug en is steeds op vrye voet,” het Traut gesê. Booth het in 2016 ŉ klagte van intimidasie by die polisie aanhangig gemaak nadat hy ŉ brief in die pos ontvang het wat gelui het: “Jy is volgende.” Dit het bestaan uit letters wat uit koerante geknip is. Die dreigement het gekom skaars enkele weke nadat Booth se kollega, Noorudien Hassan, buite sy huis in Crawford doodgeskiet is. Hassan het verskeie vermeende bendeleiers verteenwoordig. Booth kon nie vir kommentaar bereik word nie.